Diari Oficial de la Generalitat Valenciana


Sumari del DOGV 7892, del 09-10-2016 (2016/7903)

DECRET 138/2016, de 7 d'octubre, del Consell, pel qual concedeix la Distinció de la Generalitat al Mèrit Cultural a Manuel Boix Álvarez.
----------------------------------------------------------------------------------------------------------------------------------------

### Dades del document

Número de DOGV
:   7892

Data del DOGV
:   09-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7903


Data del document
:   07-10-2016

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 138/2016, de 7 d'octubre, del Consell, pel qual concedeix la Distinció de la Generalitat al Mèrit Cultural a Manuel Boix Álvarez. [2016/7903]  
El Consell, per mitjà del Decret 35/1986, de 10 de març, modificat pels decrets 25/1994, de 8 de febrer; 255/1997, de 8 d'octubre; 190/2003, de 3 d'octubre, i 194/2011, de 16 de desembre, va crear la Distinció de la Generalitat al Mèrit Cultural per a distingir les persones físiques, entitats i col·lectius que pels seus mèrits hagen contribuït a destacar l'aportació de la Comunitat Valenciana en qualsevol àmbit de la cultura.  
Manuel Boix naix a l'Alcúdia, en la Ribera del Xúquer, el 1942, i estudia a l'escola de Belles Arts Sant Carles de València. Des de les seues famoses representacions de Tirant Lo Blanc i el disseny de pràcticament totes les portades de la discografia d'Al Tall, fins als centenars d'iniciatives culturals públiques i privades que ha il·lustrat, les seues obres l'han convertit en un dels principals cronistes gràfics de la realitat cultural de la Comunitat Valenciana.  
En 1980 va rebre el Premi Nacional d'Arts Plàstiques, i després d'una llarga estada a Nova York a finals dels anys 1980, Boix reapareix en el panorama valencià en 1992 amb una exposició sobre el joc de pilota: «El punt dins el moviment». Com a il·lustrador, ha col·laborat en diverses revistes: La Ballena Alegre, La Codorniz, La Hoja del Mar, El Viejo Topo, Quimera, The New York Times («Book Review»); i com a il·lustrador de llibres infantils i juvenils ha obtingut el Premi Lazarillo (1972) i el Premi Nacional d'Il·lustració del Ministeri de Cultura (1986).  
Més recentment, entre abril i juny de 2014, el centre cultural La Nau de la Universitat de València va albergar l'exposició «El viatge del temps», composta per quinze obres de gran format que s'inspiren en l'ampli patrimoni cultural i científic conservat en la Universitat de València, a la qual l'artista Manuel Boix va donar una de les obres al termini de l'exposició. Així mateix, aquest any Manuel Boix ha fet entrega a les Corts Valencianes de les escultures de la família Borja perquè s'exposen permanentment a la seu del parlament valencià, al Palau dels Borja.  
Per això, com a reconeixement al seu talent i sensibilitat, així com a la seua generosa contribució a l'engrandiment del patrimoni artístic del poble valencià, amb la deliberació prèvia del Consell, en la reunió del dia 7 d'octubre de 2016,  
  
  
DECRETE  
  
Concedir la Distinció de la Generalitat al Mèrit Cultural a Manuel Boix Álvarez.  
  
València, 7 d'octubre de 2016.  
  
El president de la Generalitat,  
Ximo Puig i Ferrer